6.5

En konsekvent omstilling til et arbejdsliv, der imødekommer de ældres behov, skal efter EØSU's mening således bestå af en række forskellige foranstaltninger, herunder især følgende centrale elementer: — incitamenter for virksomheder til at skabe alderssvarende beskæftigelse og stabilisere allerede eksisterende job for ældre arbejdstagere (foranstaltninger for ikke at afskedige ældre før tid samt innovative koncepter for at beholde ældre arbejdstagere i mindre belastende dele af virksomheden); — en offensiv arbejdsmarkedspolitik for at genindsluse ældre arbejdsløse i arbejdslivet samt at mindske risikoen for langtidsledighed blandt ældre. Det indebærer også tilstrækkelige midler til at føre en aktiv arbejdsmarkedspolitik; — omfattende rådgivning og vejledning af arbejdssøgende samt en skræddersyet jobformidlingsindsats (bl.a. støttet beskæftigelse, løntilskud, almennyttigt socialt projektarbejde) og revalideringsforanstaltninger til genindslusning; — foranstaltninger til forbedring af de fysiske og psykiske arbejdsvilkår for ældre arbejdstagere med henblik på at fastholde denne gruppe på arbejdsmarkedet, navnlig lempelse af arbejdspresset i virksomhederne og arbejdsforhold, der imødekommer de ældres behov (bl.a. incitamenter til udvidelse af arbejdstager- og sundhedsbeskyttelsen, fremme af virksomhedsinterne programmer for sundhedsfremme og forebyggelse), idet der dog tages hensyn til, at belastende arbejdsforhold kan være en begrænsende faktor; — foranstaltninger til forbedring af arbejdspladsers rummelighed til gavn for ældre med et handicap, eksempelvis vha. tilpasninger, som kan øge den fysiske tilgængelighed og mulighederne for at anvende informationsteknologi; — foranstaltninger for at øget den enkeltes beredvillighed til reelt at arbejde længere, hvilket også indebærer viljen til livslang læring og sundhedspleje; — udvikling af og arbejdsmarkedsparternes forhandling om sundhedsfremmede arbejdstidsmodeller i hele karriereforløbet (f.eks. sabbatperioder og uddannelsesorlov); — virksomheders, overenskomstmæssige og retlige foranstaltninger til at sikre en større inddragelse af de ældre arbejdstagere i videreuddannelsesforløb (incitamenter til øget deltagelse i virksomhedsintern videreuddannelse, navnlig af mennesker med ringe kvalifikationer, sikring af passende finansiering med henblik på en offensiv indsats for et kvalifikationsløft til folk over 40, forbedring af de retlige rammebetingelser for uddannelsesorlov); — oplysende foranstaltninger til gavn for ældre arbejdstagere (anerkendelse af værdien af deres erfaringer og overførsel af kompetencer, de har erhvervet i arbejdslivet, til yngre kolleger); — en bred samfundsmæssig bevidstgørelse for at undgå stereotyper og fordomme over for ældre arbejdstagere og give begrebet »aldring« en positiv betydning; bekæmpelse af aldersdiskrimination og negative fordomme over for ældre arbejdstagere; — rådgivning og støtte til virksomheder, særligt SMV'er, i forbindelse med fremsynet personaleplanlægning og udvikling af en arbejdsorganisation, der imødekommer ældre arbejdstageres behov; — skabelse af adækvate incitamenter til at få ældre i beskæftigelse og beholde dem på arbejdsmarkedet uden dermed at skævvride konkurrencen; — udvikling af socialt afbalancerede incitamenter til at forlænge erhvervsudøvelsen indtil pensionsalderen for alle, der kan finde og udøve beskæftigelse inden for rammerne af den eksisterende lovgivning; — udvikling af attraktive modeller for en glidende overgang mellem arbejdsliv og pension inden for de lovmæssige pensionssystemer (bl.a. videreudvikling af modeller for deltidsarbejde for ældre), hvor dette er muligt eller hensigtsmæssigt.